সাম্প্রতিক সময়ে আওয়ামী লীগের দায়িত্বপ্রাপ্ত নেতাদের খুঁজে পাইনি। কারণ তাঁরা উপজেলা নির্বাচনে নিজ নিজ এলাকায় গেছেন। কেন্দ্র বলেছে, এলাকায় যাও। কাজ করো। জিতে আসতে হবে। কথাটা যে নিখাদ খারাপ তা বলব না। ভোট তো মানুষ জেতার জন্যই করবে। কিন্তু এ কথার ভেতরের সুর যদি এ হয় যে জিতে আসতে না পারলে সর্বনাশ। একটি ইংরেজি দৈনিক শিরোনাম করেছে, আওয়ামী লীগের লোকজন কারচুপির ঘোড়ায় চড়েছে। আরেকটি শিরোনামে বলা হয়েছে, সুষ্ঠু নির্বাচনকে বিশ্রামাগারে পাঠানো হয়েছে। পত্রিকাটির রিপোর্ট অনুযায়ী ৭০ শতাংশ ভোট প্রদান সম্পন্ন হয়েছে সকাল ১০টার মধ্যে। উপজেলা নির্বাচনের প্রধান প্রতিদ্বন্দ্বী সংসদের বাইরের বিরোধী দল বিএনপি সকাল ১১টা থেকে বিকেল ৪টা পর্যন্ত তিন দফা সংবাদ সম্মেলন করে অভিযোগ করে যে প্রশাসনের সহায়তায় কেন্দ্র দখলের মহোৎসব করেছে আওয়ামী লীগ।